बाल सेवा आश्रम में ‘मुस्कराहट फैलाओ’ के तहत हुई स्पर्धाएं
भिवानी | बालसेवा आश्रम में शनिवार को टीआईटीएस कॉलेज के तत्वावधान में मुस्कुराहट फैलाओ नामक कार्यक्रम का आयोजन किया गया। इस अवसर पर हरियाणा विद्यालय शिक्षा बोर्ड के सचिव अनिल नागर मुख्य अतिथि के रूप में पहुंचे। कार्यक्रम में विशिष्ट अतिथि टीआईटीएस के डॉयरेक्टर आरके अनायत टीआईटीएस के प्रशासनिक अधिकारी प्रमोद कुमार थे। इस अवसर पर बाल सेवा आश्रम के बच्चों की विभिन्न प्रतियोगिताएं भी करवाई गई। बोर्ड सचिव अनिल नागर ने कहा कि बच्चों के लिए माता पिता का प्यार और दुलार उनके व्यक्तित्व विकास के लिए अहम होता हैं, मगर दुर्भाग्य से जिन बच्चों को यह नहीं मिल पाता उन्हें समाज में अकेलापन महसूस ना हो, इसलिए हम सभी का दायित्व है कि उन बच्चों को भी अपने बच्चों की तरह ही मुस्कुराने का मौका दे। इन बच्चों के चेहरे पर जो मुस्कुराहट आप देखेंगे, उसकी खुशी दुनिया की अन्य खुशियों से ज्यादा प्रफुल्लित कर देने वाली होगी। डॉ. अनायत ने कहा कि सोसायटी का मुख्य उद्देश्य बाल सेवा आश्रम के बच्चों में मुस्कुराहट फैलाना और उन्हें खुश रखना है। इस सोसायटी के माध्यम से समाज में ऐसे बच्चों को प्यार और दुलार के साथ साथ उनके अंदर छिपी प्रतिभा को बाहर लाने का भी प्रयास किया जाता है। इस अवसर पर वोयेजर्स सोसायटी की संरक्षक ज्योति चौधरी ने कहा कि बाल सेवा आश्रम के बच्चों की विभिन्न प्रतियोगिताओं का आयोजन करवाया गया। इनमें लड़के एवं लड़कियों की 100 मीटर दौड़, वालीबाल, बैडमिंटन, क्रिकेट प्रतियोगिता के साथ साथ पेंटिंग प्रतियोगिता का भी आयोजन करवाया गया। इस अवसर पर डाॅ. सुरेन्द्र कौशिक, डाॅ. अश्विनी गोयल, डाॅ. अनिल यादव, भाजपा अध्यापक प्रकोष्ठ के प्रदेश अध्यक्ष रामअवतार शर्मा, उमेश मुदगिल के अलावा रूपेश वालिया, रोहित सांगवान सहित बाल सेवा आश्रम के स्टाफ सदस्य उपस्थित थे।
hin_Deva hin_Deva